REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/205-22

28. decembar 2022. godine

B e o g r a d

ZAPISNIK

13. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 27. I 28. DECEMBRA 2022. GODINE U SOMBORU

Prvog dana, 27. decembra, sednica je počela u 12,30 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica, Miroslav Kondić, Svetlana Milijić, Aleksandra Tomić, Tijana Davidovac, Vladimir Obradović, Nenad Mitrović, Vojislav Vujić i Rozalija Ekres

Sednici nisu prisustvovali članovi Odbora: Nikola Radosavljević, Dušan Bajatović, Veroljub Stevanović, Miroslav Aleksić, Bojana Bukumirović, Nebojša Zelenović, Dragan M. Marković, kao ni njihovi zamenici.

Sednici je prisustvovao i narodni poslanik Goran Milić.

Na poziv predsednika Odbora, sednici su prisustvovali predstavnici Grada Sombora: Ljiljana Tica, zamenik gradonačelnika, Sava Dojić, član gradskog veća za oblast finansija i privrede, Ružica Marinov, načelnik Odeljenja za finansije, Marijana Rilke, pomoćnik načelnika za finansije iz oblasti javnih nabavki, Jelena Todorić, pomoćnik načelnika za finansije, Mira Blanuša, interna revizija, Nenad Komnenov, interna revizija, Igor Latas, načelnika odeljenja za komunalne delatnosti, Biserka Jovićević, načelnik Odeljenja lokalne poreske administracije, Jelena Velebit, načelnik Gradske uprave, predstavnici Opšte bolnice „Dr Radivoj Simonović“, Poljoprivredne stručne službe, Vodoprivrednog društva „Zapadna Bačka“, Doma učenika Sombor, JKP „Energana“ i Doma zdravlja „Dr Đorđe Lazić“, predstavnici Državne revizorske institucije dr Duško Pejović, predsednik i generalni državni revizor, Bojana Mitrović, potpredsednik, Nevenka Bojanić i Marijana Simović, članovi Saveta, Danimir Vulinović, vrhovni državni revizor, Stojanka Milovanović, vrhovni državni revizor, Milena Milinković, sekretar Institucije, Mirjana Gačević i Nikola Stefanović,ovlašćeni državni revizori, Iva Vasilić, načelnik Službe za međunarodnu saradnju i odnose sa javnošću, i predstavnik UNDP Nenad Gršić.

Pre nego što se prešlo na utvrđivanje dnevnog reda, predsednik Odbora je podsetio članove da se održavanjem ove sednice van sedišta, u Somboru, ispunjava i obaveza koja proizilazi iz Akcionog plana za sprovođenje vladinog Programa reforme upravljanja javnim finansijama, a to je obaveza da Odbor za finansije, republički budžet i kontrolu trošenja javnih sredstava Narodne skupštine razmotri izveštaje DRI o obavljenim revizijama pojedinih korisnika javnih sredstava.

Na predlog predsednika, Odbor je, jednoglasno (10 glasova za) utvrdio sledeći

D n e v n i r e d:

1. Predstavljanje Izveštaja o reviziji Grada Sombora za 2019. godinu i reviziji drugih subjekata revizije iz Grada Sombora;

2. Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja- Sektor broj 1 i Sektor broj 2 Državne revizorske institucije;

3. Razmatranje preporuka za izmene važećih zakona na osnovu informacija do kojih se došlo u postupku obavljanja revizije u Sektoru broj 1 i Sektoru broj 2 Državne revizorske institucije.

Nakon što je utvrđen dnevni red, predsednik Odbora je dao reč gospođi Ljiljani Tici, zameniku gradonačelnika Grada Sombora.

Ljiljana Tica pozdravila je sve prisutne učesnike sednice. Izrazila je zadovoljstvo što se 13. sednica Odbora za finansije, republički budžet i kontrolu trošenja javnih sredstava održava u Somboru, zaključujući da održavanje sednica u gradovima predstavlja direktnu komunikaciju i saradnju između Narodne skupštine i jedinica lokalne samouprave.

**Prva tačka dnevnog reda: Predstavljanje izveštaja o reviziji Grada Sombora za 2019. godinu i reviziji drugih subjekata revizije iz Grada Sombora**

Predsednik Državne revizorske institucije dr Duško Pejović je predstavio Izveštaj o reviziji Grada Sombora, naglasivši da je dato mišljenje sa rezervom, kao i devet preporuka za otklanjanje nepravilnosti. Takođe, istakao je da je Grad Sombor u vremenskom roku otkolonio nepravilnosti i prosledio Državnoj revizorskoj instituciji Odazivni izveštaj o otklanjanju istih, koje su u Poslerevizornom izveštaju o merama ispravljanja Grada Sombora ocenjene kao zadovoljavajuće.

Dr Duško Pejović je u nastavku izlaganja obrazložio izveštaje o reviziji subjekata iz Grada Sombora, odnosno JKP „Energana“, Vodoprivrednog društva „Zapadna Bačka“, Poljoprivredne stručne službe „Sombor“, Doma zdravlja „Dr Đorđe Lazić“, Opšte bolnice „Dr Radivoj Simonović“ i Doma učenika Sombor, navodeći da su za utvrđene nepravilnosti date preporuke i vremenski rok za njihovo otklanjanje.

Diskusije po ovoj tački dnevnog reda nije bilo.

U nastavku sednice održana je Prva sednica Pododbora za razmatranje izveštaja o obavljenim revizijama Državne revizorske institucije.

Sednici Pododbora je predsedavala dr Aleksandra Tomić.

Sednici su prisustvovali članovi Pododbora Rozalija Ekres i Svetlana Milijić.

Na predlog predsednika, članovi Pododbora su, jednoglasno (tri glasa za), utvrdili sledeći

D n e v n i r e d:

1. Razmatranje sektorskih izveštaja Državne revizorske institucije:

* Sektora broj 1 za 2021. godinu;
* Sektora broj 2 za 2021. godinu.

Danimir Vulinović, vrhovni državni revizor, predstavio je izveštaje o reviziji u nadležnosti Sektora 1 Državne revizorske institucije, navodeći da je u 2021. godini sačinjeno 67 revizorskih proizvoda, od čega je 21 izveštaj o reviziji finansijskih izveštaja, 21 izveštaj o reviziji finasijskih izveštaja, jedna kombinovana revizija finansijskih izveštaja i pravilnosti poslovanja, četiri izveštaja o reviziji svrsishodnosti poslovanja, pet izveštaja o reviziji odazivnih izveštaja i 15 poslerevizornih izveštaja, kao i da je dato ukupno 405 preporuka za otklanjanje utvrđenih nepravilnosti, a podneto je 11 zahteva za pokretanje prekršajnog postupka, jedan zahtev za pokretanje krivičnog postupka i jedna informacija dostavljena je državnom pravobranilaštvu.

Iznet je i podatak da je javni dug na dan 31. 12. 2020. godine iznosio 58,23 % BDP, što je iznad nivoa od 45 % BDP, koliko je određeno Zakonom o budžetskom sistemu.

Stojanka Milovanović, vrhovni državni revizor, predstavila je izveštaje o reviziji u nadležnosti Sektora 2 Državne revizorske institucije. Izvršeno je ukupno 95 revizija, od čega 40 revizija finansijskih izveštaja, 40 revizija pravilnosti poslovanja, četiri revizije svrsishodnosti i 11 revizija odazivnih izveštaja. Takođe, navela je da je dato ukupno 1115 preporuka za otklanjanje nepravilnosti, kao i da je podneto 63 zahteva za pokretanje prekršajnog postupka, pet privrednih prestupa, pet krivičnih prijava, sedam informacija nadležnim tužilaštvima i dve informacije Agenciji za sprečavanje korupcije.

U diskusiji su učestvovali narodni poslanici Nenad Mitrović, Vojislav Vujić i Svetlana Milijić. Tokom diskusije članovi Odbora su razmenili mišljenja sa Nikolom Stefanović, ovlašćenim državnim revizorom.

Na predlog predsednika, Pododbor za razmatranje izveštaja o obavljenim revizijama Državne revizorske institucije odlučio je, jednoglasno (tri glasa za), da Odboru za finansije, republički budžet i kontrolu trošenja javnih sredstava podnese

I Z V E Š T A J

kojim predlaže da Odbor prihvati sektorske izveštaje Državne revizorske institucije - Sektora broj 1 za 2021. godinu, sa odgovarajućim preporukama Državne revizorske institucije.

Sastavni deo ovog izveštaja je Pregled naziva sektorskih izveštaja DRI Sektor broj 1 u 2021. godini.

Na predlog predsednika, Pododbor za razmatranje izveštaja o obavljenim revizijama Državne revizorske institucije odlučio je, jednoglasno (tri glasa za), da Odboru za finansije, republički budžet i kontrolu trošenja javnih sredstava podnese

I Z V E Š T A J

kojim predlaže da Odbor prihvati sektorske izveštaje Državne revizorske institucije - Sektora broj 2 za 2021. godinu, sa odgovarajućim preporukama Državne revizorske institucije.

Sastavni deo ovog izveštaja je Pregled naziva sektorskih izveštaja DRI Sektor broj 2 u 2021. godini.

Sednica Pododbora je završena u 15,05 časova.

**Druga tačka dnevnog reda: Razmatranje Izveštaja Pododbora za razmatranje izveštaja o obavljenim revizijama Državne revizorske institucije o razmatranju sektorskih izveštaja- Sektor broj 1 i Sektor broj 2 Državne revizorske institucije**

Na osnovu člana 55. Poslovnika Narodne skupštine, Odbor za finansije, republički budžet i kontrolu trošenja javnih sredstava je, većinom glasova (osam glasova za, jedan uzdržan), odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije u 2021. godini – Sektor broj 1, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2021. godini – Sektor broj 1.

Na osnovu člana 55. Poslovnika Narodne skupštine, Odbor za finansije, republički budžet i kontrolu trošenja javnih sredstava je, većinom glasova (osam glasova za, jedan uzdržan), odlučio da podnese

I Z V E Š T A J

Odbor za finansije, republički budžet i kontrolu trošenja javnih sredstava, na predlog Pododbora, razmotrio je i prihvatio sektorske izveštaje Državne revizorske institucije izvršene u 2021. godini – Sektor broj 2, sa preporukama Državne revizorske institucije.

Sastavni deo ovog izveštaja je Pregled sa nazivima sektorskih izveštaja Državne revizorske institucije u 2021. godini – Sektor broj 2.

Sednica je prekinuta u 15,10 časova.

Drugog dana, 28. decembra, sednica je nastavljena u 10,20 časova.

Sednici je predsedavao Veroljub Arsić, predsednik Odbora.

Sednici su, pored članova i zamenika članova Odbora, prisustvovali i predstavnici Ministarstva finansija Darko Komnenić, pomoćnik ministra u Sektoru budžeta, i Marko Gvero, direktor Uprave za trezor.

**Treća tačka dnevnog reda: Razmatranje preporuka za izmene važećih zakona na osnovu informacija do kojih se došlo u postupku obavljanja revizije u Sektoru broj 1 i Sektoru broj 2 Državne revizorske institucije**

Dr Duško Pejović, predsednik DRI, naglasio je da je Državna revizorska institucija, u skladu sa svojim nadležnostima, donela preporuke vezane za izmene važećih zakona i propisa na osnovu informacija do kojih se došlo u postupku revizije.

Preporuke vezane za Sektor broj 1 odnose se na usaglašavanje odredbi Zakona o budžetu RS sa odredbama Zakona o sudskim taksama, kao i sa odredbama Zakona o policiji, zatim usaglašavanje odredbi Zakona o javnom informisanju i medijima sa odredbama Zakona o javnim nabavkama, usaglašavanje odredbi Pravilnika o načinu i postupku prenosa neutrošenih budžetskih sredstava RS na račun izvršenja budžeta RS sa odredbama Zakona o budžetskom sistemu, kao i odredbi Pravilnika o načinu pripreme, sastavljanja i podnošenja finansijskih izveštaja KBS, korisnika sredstava OOSO i budžetskih fondova i Pravilnika o standardnom klasifikacionom okviru i Kontnom planu za budžetski sistem, odredbi Zakona o visokom obrazovanju i Uredbe o koeficijentima za obračun i isplatu plata zaposlenih u javnim službama i usaglašavanje odredbi Uredbe o normativima i standardima uslova rada univerziteta i fakulteta za delatnosti koje se finansiraju iz budžeta sa Zakonom o visokom obrazovanju i Uredbom o katalogu radnih mesta u javnim službama i drugim organizacijama u javnom sektoru.

Preporuke se odnose i na izmene Uredbe o naknadi troškova i otpremnina državnih službenika i nameštenika, Uredbe o koeficijentima za obračun i isplatu plata zaposlenih u javnim službama, Uredbe o Kancelariji za informacione tehnologije i elektronsku upravu, Pravilnika o standardnom klasifikacionom okviru i Kontnom planu za budžetski sistem, Pravilnika o načinu i rokovima vršenja popisa imovine i obaveza korisnika budžetskih sredstava Republike Srbije i usklađivanje knjigovodstvenog stanja sa stvarnim stanjem,

Takođe, dr Duško Pejović naglasio je da je Državna revizorska institucija tokom prethodnih godina dala preporuke za izmene ili donošenje propisa, a po kojima nije postupljeno. Date preporuke se odnose na Zakon o budžetskom sistemu, Zakon o donacijama i humanitarnoj pomoći, Zakon o visokom obrazovanju, Uredbu o normativima i standardima uslova rada univerziteta i fakulteta za delatnosti koje se finansiraju iz budžeta, Pravilnik o standardnom klasifikacionom okviru i Kontnom planu za budžetski sistem, Pravilnik o spisku korisnika javnih sredstava, kao i da Podzakonski akti svih korisnika budžeta budu u skladu sa Zakonom o budžetskom sistemu.

Obrazlažući preporuke vezane za Sektor broj 2, predsednik DRI naveo je da se preporuke za donošenje propisa u ovom sektoru odnose na donošenje Strategije zaštite vazduha, Strateški okvir za upravljanje populacijom pasa, kao i donošenje izmena i dopuna Zakona o vodama i Zakona o naknadama za korišćenje javnih dobara, kao i predlog da se Pravilnik o načinu i postupku prenosa neutrošenih budžetskih sredstava Republike Srbije na račun izvršenja budžeta usaglasi sa Zakonom o budžetskom sistemu.

Preporuke za izmene ili donošenje propisa vezano za Sektor broj 2 koje su date u prethodnim godinama, a po kojima, kao i vezano za Sektor broj 1, nije postupljeno, odnose se na zakone kojima su uređene određene vrste naknada, novčanih kazni, način obračuna, naplate i raspolaganja prihodima ostvarenim od naknada i novčanih kazni, kao i na Zakon o budžetskom sistemu, Zakon o finansiranju lokalne samouprave, Zakon o poreskom postupku i poreskoj administraciji, Zakon o komunalnim delatnostima, Zakon o odbrani od grada i Zakon o sportu. Takođe se odnose i na Uredbu o koeficijentima za obračun i isplatu plata imenovanih i postavljenih lica i zaposlenih u državnim organima za isplatu dodatnih koeficijenata, Uredbu o naknadi troškova i otpremnini državnih službenika i nameštenika, Uredbu o budžetskom računovodstvu, kao i Pravilnik o načinu pripreme, sastavljanja i podnošenja finansijskih izveštaja korisnika budžetskih sredstava i korisnika sredstava OOSO i budžetskih fondova, Pravilnik o standardnom i klasifikacionom okrivu i Kontnom planu za budžetski sistem i Pravilnik o poreskom računovodstvu.

U diskusiji su učestvovali narodni poslanik Rozalija Ekres i predsednik Odbora Veroljub Arsić. Tokom diskusije članovi Odbora su razmenili mišljenja sa dr Duškom Pejovićem, predsednikom DRI i Stojankom Milovanović, vrhovnim državnim revizorom.

Sednica je završena u 12,05 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić